ECHIPELE ROMÂNEȘTI ÎNCEP BĂTĂLIA CU EUROPA

În luna iulie, echipele românești de fotbal iau startul în noul sezon al cupelor europene. Țara noastră este reprezentată în această ediție a competițiilor continentale de CFR Cluj, care va juca în Liga Campionilor, și de FCSB, Universitatea Craiova și Viitorul, în Liga Europa. Cu excepția formației patronate și antrenate de Gică Hagi, toate celelalte grupări vor intra în competiție încă din primul tur preliminar.

FCSB, SINGURUL CAP DE SERIE

Țelul echipelor românești este să ajungă în grupele întrecerilor, unde, dincolo de glorie, vor beneficia de premii financiare substanțiale oferite de UEFA. Drumul va fi însă unul extrem de dificil, în condițiile în care, în afară de Viitorul – calificată direct în turul doi preliminar al Ligii Europa, reprezentantele noastre intră în competiție încă din prima fază și vor avea de trecut nu mai puțin de patru „duble” eliminatorii până la grupe. Mai mult, doar FCSB beneficiază de statutul de cap de serie, fapt ce îi aduce în față un adversar teoretic mai ușor.

Campioana României, CFR Cluj, va lua startul în primul tur preliminar al Ligii Campionilor pe 9 iulie, când va înfrunta, în deplasare, formația FC Astana, din Kazahstan. Returul este programat pe 16 sau 17 iulie, la Cluj, iar dacă vor merge mai departe, ardelenii vor da peste israelienii de la Maccabi Tel Aviv (turul fiind programat pe 23 sau 24 iulie, iar returul – pe 30 sau 31 iulie). În cazul în care va fi eliminată de Astana, CFR va continua în turul II preliminar al Ligii Europa, unde va întâlni câștigătoarea pre-calificărilor, un turneu la care participă patru reprezentante ale celor mai slab cotate campionate din Europa, și anume: Tre Penne (San Marino), FC Santa Coloma (Andorra), Feronikeli (Kosovo) și Lincoln Red Imps (Gibraltar).

Oficialii „feroviarilor” clujeni nu sunt încântați de FC Astana, adversarul din primul tur preliminar al Ligii Campionilor. „Am căzut rău! Dintre echipele cu care puteam să cădem, n-am vrut-o pe Steaua Roșie Belgrad și este bine că am evitat-o. Astana era a doua formație pe care nu o doream, pentru că ne așteaptă o deplasare foarte lungă până în Kazahstan, joacă pe teren sintetic și se află în plin campionat. Este într-o formă sportivă bună, are mulți bani și își permite să plătească un jucător din campionatul României (n.r. Dorin Rotariu, legitimat la Astana)”, a spus antrenorul Dan Petrescu.

Beneficiind de statutul de cap de serie, FCSB a avut parte de cel mai facil adversar. Vicecampioana României va juca în turul I preliminar al Ligii Europa cu formația Milsami Orhei, din Republica Moldova, manșa tur urmând să aibă loc pe 11 iulie, pe teren propriu, iar returul – pe 18 iulie, în deplasare. Dacă vor merge mai departe, „roș-albaștrii” vor înfrunta în turul II preliminar câștigătoarea „dublei” din Alashkert (Armenia) și Makedonija Skopje (Macedonia), turul fiind programat pe 21 iulie și returul p e 1 august.

Univeresitatea Craiova nu se poate plânge nici ea de adversarul pe care îl va întâlni în primul tur preliminar al Ligii Europa. Gruparea din Bănie va juca împotriva echipei Sabail, din Azerbaidjan, prima manșă urmând să aibă loc pe 11 iulie, în deplasare, iar cea secundă – pe 18 iulie, pe Arena „Ion Oblemenco”. Dacă vor trece de azeri, oltenii vor da piept, în turul II preliminar (pe 21 iulie și 1 august), cu învingătoarea din duelul Honved Budapesta (Ungaria) – Zalgiris Vilnius (Lituania).

Câștigătoarea Cupei României, Viitorul, a fost scutită de corvoada primului tur preliminar. Echipa lui Gică Hagi va intra în competiție în următoarea fază, unde sorții i-au scos în care formația belgiană Royal Antwerp, pregătită de fostul internațional român Laszlo Bölöni. Turul este programat pe 25 iulie, în Belgia, iar returul pe 1 august, la Ovidiu. Totuși, un scandal de corupție declanșat în Belgia ar putea schimba adversarul Viitorului! Câștigătoarea Cupei Belgiei, Mechelen, este anchetată în acest moment pentru că ar fi trucat niște meciuri, iar dacă va fi găsită vinovată, va fi exclusă din Liga Europa. În acest caz, repartiția echipelor din această țară în competițiile continentale va fi reconfigurată, iar Viitorul va juca cu Genk.

NE REPARĂM COEFICIENTUL DE ȚARĂ?

Atât Gică Hagi cât și Dan Petrescu s-au plâns de faptul că echipele românești au ajuns să fie tratate de UEFA ca niște „cenușărese” ale fotbalului european, fiind nevoite să dispute atâtea tururi preliminare pentru a ajunge în grupe. Din păcate, însă, lipsa de rezultate din ultima perioadă a prăbușit fotbalul românesc în clasamentul coeficienților. Astfel, România abordează actualul sezon european de pe locul 32 în această ierarhie, fiind situată sub țări precum Belarus, Kazahstan, Azerbaidjan și chiar Liechtenstein!

În ierarhia cluburilor din Europa, alcătuită pe baza coeficienților acestora, singura echipă românească aflată în „Top 100” este FCSB, care se situează pe poziția 65. Gruparea patronată de Gigi Becali este urmată în acest clasament de Astra Giurgiu (locul 102) și de Viitorul (locul 254), în timp ce CFR Cluj se află pe 288, iar Universitatea Craiova – pe 303. Așadar, singura șansă ca România să urce în acest clasament este ca reprezentantele ei să aibă un parcurs cât mai bun în actualul sezon al cupelor europene, dar și în următoarele.

MUGUR BĂILEȘTEANU

Contents